Document ID: 32002R1881

Κανονισμός (ΕΚ) αριθ. 1881/2002 του Συμβουλίου
της 14ης Οκτωβρίου 2002
για τη διόρθωση του κανονισμού (ΕΚ) αριθ. 2200/96 όσον αφορά την ημερομηνία έναρξης της μεταβατικής περιόδου που καθορίστηκε για την αναγνώριση των οργανώσεων παραγωγών
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,
την πρόταση της Επιτροπής(1),
τη γνώμη του Ευρωπαϊκού Κοινοβουλίου(2),
τη γνώμη της Οικονομικής και Κοινωνικής Επιτροπής(3),
Εκτιμώντας τα ακόλουθα:
(1) Σύμφωνα με το άρθρο 13 παράγραφος 1 του κανονισμού (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωση των αγορών στον τομέα των οπωροκηπευτικών(4), μια μεταβατική περίοδος δύο ετών, που αρχίζει από την ημερομηνία έναρξης της ισχύος του και κατά την οποία θα εφαρμόζονταν οι διατάξεις του τίτλου IV του προαναφερόμενου κανονισμού παραχωρήθηκε στις οργανώσεις παραγωγών που είχαν αναγνωρισθεί δυνάμει του κανονισμού (ΕΟΚ) αριθ. 1035/72(5) και οι οποίες δεν πληρούσαν τις απαιτήσεις για αναγνώριση του κανονισμού (ΕΚ) αριθ. 2200/96. Η εν λόγω μεταβατική περίοδος των δύο ετών μπορούσε να παραταθεί σε πέντε έτη, με την επιφύλαξη αποδοχής εκ μέρους του οικείου κράτους μέλους ενός σχεδίου δράσης το οποίο υπέβαλε η οργάνωση παραγωγών προκειμένου να συμμορφωθεί με όλες τις απαιτήσεις που προβλέπονται στον κανονισμό (ΕΚ) αριθ. 2200/96 για να της χορηγηθεί η αναγνώριση από αυτό το κράτος μέλος.
(2) Ο κανονισμός (ΕΚ) αριθ. 2200/96 καθορίζει, στο άρθρο 13 παράγραφος 1, ως ημερομηνία έναρξης των μεταβατικών περιόδων των δύο και πέντε ετών την ημερομηνία έναρξης ισχύος του η οποία είναι η 21η Νοεμβρίου 1996. Ωστόσο, η επιλογή αυτής της ημερομηνίας είναι αποτέλεσμα σφάλματος, στο μέτρο που η επιλεξιμότητα για μεταβατικά μέτρα από την ημερομηνία έναρξης ισχύος του κανονισμού (ΕΚ) αριθ. 2200/96 δεν έχει νόημα, δεδομένου ότι ο κανονισμός (ΕΟΚ) αριθ. 1035/72 ίσχυε ακόμη έως την 31η Δεκεμβρίου 1996. Στην πραγματικότητα, η ημερομηνία έναρξης των μεταβατικών περιόδων θα έπρεπε να ήταν η ημερομηνία θέσης σε εφαρμογή του κανονισμού (ΕΚ) αριθ. 2200/96.
(3) Ως εκ τούτου, είναι σκόπιμο να διορθωθεί το σφάλμα που διαπιστώθηκε στο άρθρο 13 παράγραφος 1 του κανονισμού (ΕΚ) αριθ. 2200/96. Επειδή το εν λόγω σφάλμα μπορεί να ζημίωσε τις οργανώσεις παραγωγών που επωφελήθηκαν από τις εν λόγω μεταβατικές περιόδους, οι αντίστοιχες διατάξεις θα πρέπει να εφαρμοσθούν από την ημερομηνία θέσης σε εφαρμογή του κανονισμού (ΕΚ) αριθ. 2200/96,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 13 του κανονισμού (ΕΚ) αριθ. 2200/96, η παράγραφος 1 αντικαθίσταται από το ακόλουθο κείμενο: "1. Οι οργανώσεις παραγωγών που έχουν αναγνωριστεί δυνάμει του κανονισμού (ΕΟΚ) αριθ. 1035/72 πριν από την έναρξη ισχύος του παρόντος κανονισμού και οι οποίες δεν μπορούν να λάβουν, χωρίς μεταβατική περίοδο, την αναγνώριση βάσει του άρθρου 11 του παρόντος κανονισμού υπάγονται στις διατάξεις του τίτλου IV για δύο έτη από την 1η Ιανουαρίου 1997, εφόσον οι εν λόγω οργανώσεις εξακολουθούν να ανταποκρίνονται στις απαιτήσεις των οικείων άρθρων του κανονισμού (ΕΟΚ) αριθ. 1035/72."
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός εφαρμόζεται από την ημερομηνία έναρξης ισχύος του κανονισμού (ΕΚ) αριθ. 2200/96.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 14 Οκτωβρίου 2002.

Labels: 3
17
6